R. Fico, poslanec: (2002-02-13):
K vystúpeniu pána poslanca Tatára chcem povedať, že podobný návrh zákona by vniesol absolútny chaos do výkonu rybárskeho práva a zdá sa mi, že je to už nejaká taká vlastnosť všetkých návrhov, či už zákonov alebo pozmeňujúcich návrhov, ktoré prináša pán poslanec počas jeho pôsobenia v Národnej rade Slovenskej republiky. Naozaj si myslím, že prijatie takéhoto návrhu, ako to predniesol pán poslanec, by možno znamenalo vyhynutie niekoľkých druhov rýb, znamenalo by likvidáciu vôd a neviem čoho všetkého, takže, prosím, majme zdravý rozum a v žiadnom prípade takýto návrh, ktorý predložil pán poslanec, nepodporujme. Tu by dokonca mohla odznieť otázka, že koho zastupujete, pán poslanec, akú záujmovú skupinu, koľko vám zaplatili, koľkí sú to ľudia, dvaja, traja, štyria, čo majú nejaké vody a chcú za každú cenu na týchto vodách ryžovať. Prosím, nechajte zo slovenského rybárstva ľudové rybárstvo. To je jedna z mála vecí, ktoré môžeme ľuďom na Slovensku dať po tom, čo tento národ sústavne ožobračujeme. Takže ešte raz podporujem návrh pána ministra, návrh pána spoločného spravodajcu a prosím, hlasujte zásadne proti návrhu, ktorý predniesol pán poslanec Tatár. Ďakujem pekne. (Potlesk.) I. Presperín, podpredseda NR SR: Ďakujem. Pán poslanec Tatár do faktickej poznámky ako jediný. Končím možnosť prihlásiť sa s faktickou poznámkou. Prosím. P. Tatár, poslanec: Sám ste povedali, pán poslanec Fico, že ste sa prihlásili pre to, že ja som sa prihlásil. Rozpor je naozaj očividný a naozaj sa netreba ním tajiť. Vy máte záujem o ľudové rybárstvo, ktoré existuje na Slovensku a existuje aj vďaka tomu, že naši občania v Slovenskom rybárskom zväze, a teda mám o tom aj nejaké správy, pretože som komunikoval so Slovenským rybárskym zväzom na ich podnet, sa správajú viac alebo menej demokraticky. Ale zákon ako je napísaný, samozrejme, závisí od správania sa ľudí a ten váš pojem ľudového rybárstva sa úplne pokojne môže hodiť aj na Severnú Kóreu, pretože je monolitný a nie je dostatočne pluralitný a občiansky. A v tom je náš zásadný rozpor. Tak sa nečudujem, že sa vám nepáči to, čo ja hovorím. Musím povedať, že keby sme postupovali vo všetkom takto, samozrejme, že nejde o to, či vyhynú alebo nevyhynú nejaké druhy rýb, pretože to už bol len bonmot, tak by sme v zásade nemohli urobiť žiadne zásadné zmeny. Ja som hovoril, že už ústavný článok o tom, čo je koho vo vlastníctve, zakladá tento problém. Myslím si, že už aj s ním sa stotožňujete. Ja sa s ním nestotožňujem. Hovoril som tu o tom pri prerokovaní ústavy, a to sa týka základného problému vlastníctva. A spoločnosť slobodných občanov nie je neľudová, na to chcem upozorniť. Kým spoločnosť monopolizovaných občanov, môžete ju nazvať ľudovou, je neslobodná. A v tom je dosť veľký rozdiel. Ďakujem. I. Presperín, podpredseda NR SR: Ďakujem. Rozpravu ukončujem. Vyhlasujem za ukončenú. Pán minister, chcete sa vyjadriť k rozprave, prosím. P. Koncoš, minister pôdohospodárstva SR: Chcem sa len veľmi krátko vyjadriť predovšetkým k návrhu pána poslanca Tatára. Nazdávam sa, že predložený návrh zákona tým, že na tečúcich vodách vyslovene dáva právo rozhodovať o rybolove Slovenskému rybárskemu zväzu, nezasahuje do plurality rybárskeho práva, tak ako ste to povedali, pán poslanec Tatár, a vôbec neohrozuje demokraciu. V Slovenskom rybárskom zväze je naozaj viac ako 120-tisíc členov a, samozrejme, sú z rôznych končín Slovenska, žijú v rôznych končinách Slovenska, a Slovenský rybársky zväz prostredníctvom svojich základných organizácií a, samozrejme, v spolupráci so štátnou správou, v spolupráci predovšetkým s okresnými úradmi len vymedzuje určité práva a povinnosti jednotlivých členov Slovenského rybárskeho zväzu a všetkých užívateľov revíru práve s ohľadom a s dôrazom na ochranu prírody. Myslím si, že veľmi výstižne to faktickej poznámke vyjadril pán poslanec Muránsky. Z tohto dôvodu naozaj treba, aby práve ochrana životného prostredia a ochrana života v riekach bola podriadená určitej disciplíne. Ešte krátko k pánovi poslancovi Kötelesovi, čo sa týka vstupu na pozemky. Myslím si, že je to ustanovené rovnako, ako je takpovediac aj zvykové právo a na základe aj súčasného zákona o rybárstve, a myslím si, že žiadny rybár nepôjde a nejde do súkromnej záhrady alebo do súkromného dvora, ak susedí s tečúcou vodou, aby takto mohol loviť ryby a nebude ohrozovať domovú slobodu. Ku čiastočnému prideleniu výkonu rybárskeho práva na vodných plochách pre tých, ktorí majú väčšinu alebo vlastnia väčšinu pozemkov, na ktorých sa vodná plocha nachádza, myslím si, že je to tiež logické. Na druhej strane nebráni, aby nakoniec všetci vlastníci, ktorí vlastnia pôdu pod vodnou plochou, sa dohodli a spoločne prevádzkovali chov a lov rýb na tejto vodnej ploche. Len, samozrejme, rešpektuje väčšinové vlastníctvo a právo väčšinových vlastníkov pozemkov. Rovnako za vydaním povolenia na lov rýb občan z Čiernej nad Tisou nebude musieť cestovať do Žiliny, ale len na najbližší okresný úrad, pretože vydávanie povolení na lov rýb upravuje § 37 predloženého návrhu zákona a práve v tomto paragrafe sa uvádza, že príslušný okresný úrad vydáva okrem iného, samozrejme, rybárske lístky. Toľko som chcel povedať na záver. I. Presperín, podpredseda NR SR: Ďakujem, pán minister. O minútu požiadal pán spravodajca, prosím, keby sme dohodu dodržali. J. Klemens, poslanec: Ďakujem pekne. Ako spravodajca chcem poďakovať tým, ktorí v rámci rozpravy k problematike zákona o rybárstve vystúpili a prezentovali svoj názor. Boli to pán poslanec Tatár, Köteles a Fico. Pozmeňujúce návrhy písomne predložil len pán poslanec Tatár. Chcem pripomenúť a zdôrazniť to, čo tu bolo povedané, že na vládny návrh zákona o rybárstve čaká viac ako 120-tisíc členov Slovenského rybárskeho zväzu a takmer 35-tisíc rybárov z radov mládeže. Musím konštatovať, že vládny návrh zákona o rybárstve, tak ako je odsúhlasený Výborom Národnej rady Slovenskej republiky pre pôdohospodárstvo ako gestorským výborom, je dobrý, a preto prosím o jeho podporu. Pán predsedajúci, toľko k vystúpeniam z rozpravy. Ďakujem. I. Presperín, podpredseda NR SR: Ďakujem pekne. Rozpravu sme vlastne uzatvorili. Vystúpenia ministra aj spravodajcu boli uskutočnené. Prerušujem rokovanie o tomto bode programu, panie poslankyne a páni poslanci. Zároveň chcem oznámiť, že o všetkých zákonoch, ktoré sme prerokovali dnes odpoludnia, budeme hlasovať zajtra o 9.00 hodine. Žiadam vás teda páni poslanci, aby ste prišli ráno na hlasovanie o týchto zákonoch o 9.00 hodine. Zároveň prerušujem rokovanie Národnej rady do zajtra do 9.00 hodine. Teraz, prosím, bude prestávka desať minút, aby ste sa zapísali do prezenčných listín na schôdzu, ktorá bola dnes zvolaná predsedom Národnej rady na 16.00 hodinu. Vyhlasujem prestávku. (Prerušenie rokovania o 15.58 hodine.) (Po prerušení rokovania 54. schôdze NR SR sa začalo rokovanie 55. schôdze NR SR.)